Цапарево
Цапарѐво е село в Югозападна България, община Струмяни, област Благоевград.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

География 
Село Цапарево се намира на около 42 km южно от областния център Благоевград, около 9 km запад-югозападно от общинския център Струмяни и около 16 km северозападно от град Сандански. Разположено е в южните разклонения на Малешевска планина, на възвишение между течащата на изток Цапаревска река – от север и североизток, и малък неин десен приток – от юг. Надморската височина в центъра на селото е около 730 m, нараства към западния му край до около 790 m, а по склоновете на север, изток и юг намалява значително.

Общински път от Цапарево на югозапад води до разклон на третокласния републикански път III-1008, идващ от изток от село Струмяни през село Микрево, а на запад – с отклонение към село Горна Рибница, води до село Клепало.

Землището на село Цапарево граничи със землищата на: село Гореме на север; село Кърпелево на североизток и изток; село Седелец на югоизток и юг; село Колибите на югозапад; село Добри лаки на югозапад; село Раздол на запад; село Горна Рибница на северозапад.

В землището на село Цапарево има 10 микроязовира.

Населението на село Цапарево, наброявало 1061 души при преброяването към 1934 г. и 1223 към 1956 г., намалява до 120 (по текущата демографска статистика за населението) към 2020 г.

При преброяването на населението към 1 февруари 2011 г., от обща численост 201 лица, за 199 лица е посочена принадлежност към „българска“ етническа група.

История 
През XIX век Цапарево е чисто българско село, числящо се първоначално към Мелнишката каза, а след 1878 година към Петричката каза на Серския санджак. Църквата „Свети Димитър“ е издигната в 1847 г. В „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 година, Цапарево (Tsaparévo) е посочено като село с 92 домакинства с 320 жители българи. 

Съгласно известната статистика на Васил Кънчов към 1900 година в селото живеят 1000 души българи християни. .

Според статистиката на секретаря на Българската екзархия Димитър Мишев („La Macédoine et sa Population Chrétienne“) в 1905 година християнското население на Цапарево се състои от 1320 българи екзархисти. В селото има едно начално българско училище с един учител и 51 ученици.

При избухването на Балканската война през 1912 година четирима души от селото са доброволци в Македоно-одринското опълчение.

Обществени институции 
Село Цапарево към 2022 г. е център на кметство Цапарево.

В село Цапарево към 2022 г. има:
 православна църква „Свети Димитър“;
 пощенска станция;
 параклис „Света Богородица“ (в центъра на селото).

Личности 

 Родени в Цапарево
  Аце Иванов (1880 – 1927), български революционер, войвода на ВМОК
  Георги Гоцев (р. 1948), български народен певец
  Кирил Антонов (р. 1933), български политик от БКП
  Петре Цапаревеца, деец на ВМОК, четник при Дончо Златков, от март 1905 година е петрички районен войвода
  Стойко войвода (Стою Цапаревеца) (ок. 1820 – ок. 1879), български революционер, хайдушки войвода

 Починали в Цапарево
  Тодор Саев (1872 – 1903), български военен деец и революционер

Бележки

Външни препратки 
 Песен за село Цапарево (Митро ле, Митро), (Шекер бего кула гради, Николино моме) 
 Географска карта – Беласица и Огражден
 Топографска карта, мащаб 1:100000 Картен лист: K-34-095

Села в област Благоевград
Населени места в община Струмяни